הילרי קלינטון
ביאורים

↑  מקורות משניים מספקים תאריכים לא עקביים לגבי מועד סיום כהונתה. לעומת זאת, מקורות ראשוניים מצביעים על כך שבין אפריל לספטמבר 1980 בקירוב הוחלפה קלינטון כיושבת הראש בפ. ויליאם מקלפין.
↑  לפני 1993 הילרי לא שינתה את שם משפחתה, באופן חוקי, לקלינטון. יועציו של ביל קלינטון סברו שהשימוש בשם נעוריה היה אחד הגורמים לתבוסתו בבחירות ב-1980. במהלך החורף הבא הציע ורנון ג'ורדן, פעיל זכויות אזרח ואיש עסקים, להילרי רודהם שתתחיל להשתמש בשם קלינטון, והיא החלה לעשות זאת בפומבי כשבעלה הכריז על התמודדותו לתפקיד המושל ב-1982. מאוחר יותר כתבה כי "למדתי בדרך הקשה כי כמה ממצביעי ארקנסו נפגעו עמוקות מהעובדה ששמרתי על שם נעוריי". לאחר שביל נבחר שוב למושל, הקפידה להשתמש בשם "הילרי רודהם קלינטון" כשהייתה הגברת הראשונה של ארקנסו. משנהייתה לגברת הראשונה של ארצות הברית ב-1993, הצהירה בפומבי כי היא רוצה שתכונה "הילרי רודהם קלינטון". כל ספריה חוברו תחת שם זה. היא המשיכה להשתמש בשם זה באתר האינטרנט שלה, כחברת הסנאט של ארצות הברית, ובמקומות אחרים. כאשר היא ניהלה מסע בחירות לנשיאות במהלך 08–2007, השתמשה בשם "הילרי קלינטון" או רק "הילרי" בחומרי הקמפיין. היא השתמשה בשם "הילרי רודהם קלינטון" שוב במסמכים רשמיים כמזכירת המדינה של ארצות הברית. החל מהשקת מסע הבחירות השני שלה לנשיאות ב-2015, עברה שוב לשימוש ב"הילרי קלינטון"; בנובמבר 2015, הן סוכנות הידיעות AP והן הניו יורק טיימס ציינו כי לא ישתמשו עוד בשם "רודהם" בהתייחסם לקלינטון.
↑  קלינטון אמרה בראיון המשותף לתוכנית 60 דקות: "אני לא יושבת כאן, כמו איזו אישה קטנה שעומדת לצדו של הגבר שלי כמו תמי ויינט, אני יושבת כאן כי אני אוהבת מכבדת אותו, ומוקירה את מה שהוא עבר לחוד ואת שעברנו בצוותא". ההתייחסות הלגלגנית לכאורה למוזיקת הקאנטרי הציתה גל של ביקורת מיידית בטענה שקלינטון אינה מסוגלת להבחין בין תרבויות, ותמי ויינט הוקיעה את ההערה מאחר שהשיר לא נכתב בגוף ראשון. ימים אחדים לאחר מכן, ב"פריימטיים לייב", התנצלה קלינטון בפניה של ויינט. כעשר שנים לאחר התקרית הודתה קלינטון כי הייתה נמהרת בבחירת מילותיה, וביארה שהתכוונה לשירהּ הנודע של ויינט ולא אליה אישית. שתי הנשים יישבו את המחלוקת ביניהן, וויינט הוסיפה להופיע באירוע של קרן קלינטון.
↑  פחות מחודשיים לאחר דבריה השנויים במחלוקת על תמי ויינט, כשנשאלה קלינטון האם יכלה להימנע מניגודי אינטרסים אפשריים בין יחסיה עם בעלה המושל ועבודתה במשרד עורכי דין, אמרה: "עשיתי כמיטב יכולתי על מנת להוביל את חיי ... אני מניחה שהייתי יכולה להישאר בביתי, ולאפות תופין ולשתות תה, אבל מה שהחלטתי לעשות נעשה כדי להמשיך בקריירה שלי, שנכנסתי אליה לפני שבעלי היה שליח ציבור." התייחסותה ל"תופין ותה" בהצהרה זו עוררה ביקורת חריפה יותר על אי יכולתה של קלינטון להבדיל בין תרבויות מפי נשים שבחרו להיות עקרות בית; ההערה הפכה למעמסה נוספת על מסע הבחירות. מאוחר יותר פרסמה קלינטון מתכונים אחדים לאפיית עוגות כפיצוי על דבריה, ואחר כך הוסיפה לכתוב: "חוץ מזה, עשיתי לא מעט עוגיות בחיי וגם מזגתי תה!".
↑  קרוליין הובר, עוזרת אישית של הילרי משכבר הימים, אמרה שגילתה את הדו"חות לראשונה באוגוסט 1995, בחדר 319A, הנמנה עם חדרי המגורים הפרטיים בבית הלבן. המסמכים כללו את מספר השעות שעליהן גבתה קלינטון שכר טרחה מבנק מדיסון עשר שנים קודם לכן. הובר, שלא הייתה מודעת לחשיבותם של הדו"חות, הניחה אותם בארגז במשרדה שבאגף המזרחי של הבית הלבן, ולא עיינה בהם שוב עד לינואר 1996. הדו"חות לא נמצאו בסריקות קודמות.
↑  לימים דווח שכאשר אליזבת דול נבחרה לסנאט ב-2003 בנסיבות דומות למדי (כרעיה שחיה בצלו של בעלה הפוליטיקאי הלאומי בוב דול), התחקתה על גישתה של קלינטון הכוללת שמירה על פרופיל נמוך, כפי שעשה ברק אובמה כאשר גם הוא נבחר לסנאט ב-2005.
↑  מכתב מסוכנות הביון המרכזית (CIA) לבוב גרהאם ב-7 באוקטובר 2002 דיבר על אימוני נשק שמעניקה ממשלת עיראק לאל-קאעידה ועל נוכחות חברי ארגון הטרור בגבולות עיראק וציין ששני הצדדים דברו על הענקת מחסה. אך מכתבה של סוכנות הביון המרכזית כלל לא הזכיר קשרים כלשהם בין סדאם חוסיין עצמו אל ארגון אל-קאעידה וגם לא ציין שהשיחות על הענקת מחסה הובילו למתן מסתור לטרוריסטים בעיראק. מסמך אחר של סוכנות הביון המרכזית מפברואר 2002 אף הטיל ספק בטענה כי עיראק מעניקה לאל-קאעידה אימוני נשק. המסמך מצא שהמקור לטענה היה עריק שכלל הנראה הטעה את מפעיליו בקהילת המודיעין האמריקאית בזדון.
↑  לשון הסרטון, שהועלה לאתר האינטרנט www.hillaryclinton.com בשעה עשר בבוקר ביום שבת, 20 בינואר 2007: "הודעתי שהיום שאני מקימה ועדת גישוש נשיאותית. אך אינני פותחת רק במסע בחירות. אני פותחת בשיחה, עמכם, עם אמריקה. על כולנו להיות חלק מהדיון אם כולנו הולכים להיות חלק מהפתרון, ועל כולנו להיות חלק מהפתרון".
↑  כאשר נשאלה קלינטון מהי תגובתה לאפשרות שמסע הבחירות של אובמה מייצג תקווה כוזבת, השיבה: "הייתי אומרת שחלומו של ד"ר מרטין לותר קינג החל להתממש כאשר הנשיא לינדון ג'ונסון חתם על חוק זכויות האזרח ב-1964, כשהתאפשר לו להעביר בקונגרס משהו שהנשיא ג'ון פיצג'רלד קנדי לא הספיק וקיווה להעביר, שהנשיא קודם לכן לא חשב בכלל לעשות, אבל זה לקח 'נשיא' אחד בשביל זה. החלום הזה נהיה למציאות, הכוח של החלום הזה נהיה לממשי בחיי אנשים משום שהיה לנו נשיא שהבטיח משהו, ואשכרה קיים את הבטחתו".
↑  מאמצים אלה לא זכו לתגמול מיידי, בעיקר בשל חוסר הפופולריות של התקפות כלי טיס בלתי מאוישים בפקיסטן ופעולות אמריקאיות אחרות למיגור הטרור על אדמת פקיסטן. סקרים בפקיסטן ובארצות מוסלמיות אחרות הראו בשנים 2009–2012 חלה ירידה בתמיכה ובביטחון בארצות הברית בקרב אזרחי המדינה, ואחוז האמון בקלינטון היו גם כן נמוכים. דירוגי האמון בקלינטון היו גבוהים ברוב מדינות אירופה ובמדינות ה-BRIC (ברזיל, רוסיה, הודו והרפובליקה העממית של סין).
↑  אף על פי שבדרך כלל מצבה הבריאותי של קלינטון היה טוב ויציב, לקלינטון היה בעבר קריש דם רציני בברך כאשר הייתה הגברת הראשונה ב-1998, ובעקבותיו נזקקה לטיפול נוגד קרישה. שבר במרפקה וההבראה הקשה ממנו לאחר מכן גרמו לקלינטון להחמיץ שתי נסיעות מחוץ לארצות הברית כמזכירת המדינה ב-2009. זעזוע המוח הנודע לשמצה שלה בימים האחרונים של 2012 וקריש הדם שנוצר בעקבותיו גרמו לקלינטון לדחות את עדותה בפני הקונגרס האמריקאי בדבר מתקפת הטרור בקונסוליה האמריקנית בבנגאזי ולהחמיץ כל נסיעה רשמית למחוץ לארצות הברית, שתוכננה לשלהי תקופת כהונתה. לאחר ששבה לפעילות ציבורית, היא ענדה משקפיים מיוחדים במשך חודשיים, עם עדשת פרנל בעין שמאל כדי לפצות על ראייה כפולה, השפעה מתמשכת כתוצאה מזעזוע המוח. היא המשיכה ליטול תרופות נוגדות קרישה כאמצעי זהירות.
↑  בתקופת כהונתה של קלינטון נרשמו מקרים אחדים בהם ממשלות זרות המשיכו לתרום לקרן קלינטון טרם מינוייה למזכירת המדינה, תרומות שהיו מותרות על פי ההסכם שגובש לפני שהושבעה לתפקידה. לדוגמה, ממשלת אלג'יריה תרמה תרומה בת 500 אלף דולר למען סיוע הומניטרי בעקבות רעידת אדמה בהאיטי, ושהייתה טעונה סקירה מיוחדת ממחלקת המדינה אם כי לא זכתה לסיקור שכזה בסופו של דבר. עד אפריל 2015 הסכימה קרן קלינטון לקבל תרומות ממשלתיות זרות רק מאוסטרליה, קנדה, גרמניה, הולנד, נורווגיה והממלכה המאוחדת.
↑  ארבע הפעמים הקודמות היו: בבחירות 1824, במהלכן זכה אנדרו ג'קסון במרב קולות הבוחרים (וגם במרב קולות חבר האלקטורים) אך הפסיד לג'ון קווינסי אדמס; בבחירות 1876, במהלכן זכה סמואל טילדן במרב קולות הבוחרים אך הפסיד לרתרפורד הייז; בבחירות 1888, במהלכן זכה גרובר קליבלנד במרב קולות הבוחרים אך הפסיד לבנג'מין הריסון; ובבחירות 2000, במהלכן זכה אל גור במרב קולות הבוחרים אך הפסיד לג'ורג' ווקר בוש.